Ministru kabineta rīkojuma projekta

“Par valsts nekustamo īpašumu nodošanu Finanšu ministrijas valdījumā”

sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta rīkojuma projekts izstrādāts ar mērķi noteikt rīcību ar SIA “Publisko aktīvu pārvaldītājs Possessor” (turpmāk – Possessor) valdījumā esošajiem valstij piederošajiem nekustamajiem īpašumiem, kam zudis tiesiskais pamats atrasties Possessor valdījumā, jo tie ir saglabājami valsts īpašumā un nav privatizējami vai atsavināmi, un nodot tos Finanšu ministrijas valdījumā.  Rīkojuma projekts stāsies spēkā tā parakstīšanas brīdī. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likuma “Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta sestā daļa, Valsts nekustamā īpašuma vienotas pārvaldīšanas un apsaimniekošanas koncepcijas, kas apstiprināta ar Ministru kabineta 2006.gada 9.maija rīkojumu Nr.319 “Par Valsts nekustamā īpašuma vienotas pārvaldīšanas un apsaimniekošanas koncepciju”, 8.1.apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Meža likuma 44.panta trešajā daļā noteikts, ka valsts meža zeme pastāvīgā lietošanā netiek piešķirta un nav atsavināma vai privatizējama, izņemot šā panta ceturtajā daļā noteiktos gadījumus, kas attiecas uz apbūvētu zemi pilsētās un lauku apvidos, privatizējot, kā arī atsavinot to ēku īpašniekam.  Saskaņā ar Meža likuma 44.panta ceturtās daļas 3.punkta “b” apakšpunktu zemesgrāmatā ierakstītas valsts meža zemes atsavināšanu vai privatizāciju var atļaut ar ikreizēju Ministru kabineta rīkojumu, privatizējot, kā arī atsavinot pilsētās zemi, ko aizņem ēkas (būves) tādā platībā, kādā šī zeme ir ēku (būvju) īpašnieku likumīgā lietošanā (apbūvei), līdz 0,12 ha platībā.  Atbilstoši Meža likumā noteiktajiem ierobežojumiem meža zemes privatizācijai Possessor, sagatavojot privatizācijai zemesgabalu Rīgas ielā 21, Olainē, Olaines novadā, un valsts īpašuma objektu Vikingu ielā 3, Jūrmalā, no tiem saskaņā ar teritorijas plānošanas noteikumiem atdalīja daļu, uz kuras ir mežs. Līdz ar to Possessor valdījumā ir atdalīšanas rezultātā izveidoti neapbūvēti zemesgabali ar meža zemi, kas ierakstīti zemesgrāmatā kā patstāvīgi nekustamie īpašumi.  Zemesgabals Rīgas ielā 21A, Olainē, Olaines novadā (kadastra Nr.8009 006 0004, zemes vienības kadastra apzīmējums 8009 006 0003; turpmāk – Zemesgabals Rīgas ielā 21A), 2,0214 ha platībā, 2013.gada 14.augustā ierakstīts Olaines pilsētas zemesgrāmatas nodalījumā Nr.100000523865 uz Latvijas valsts vārda Possessor personā. Saskaņā ar Ministru kabineta 1998.gada 21.oktobra rīkojumu Nr.507 “Par zemesgabalu nodošanu privatizācijai” (pielikuma 2.38.apakšpunkts) privatizācijai tika nodots zemesgabals Rīgas ielā 21, Olainē, Olaines novadā (kadastra Nr.8009 006 2601). Ņemot vērā, ka šajā zemesgabalā meža zemes platība pārsniedza Meža likuma 44.panta ceturtās daļas 3.punkta “b” apakšpunktā noteikto pieļaujamo privatizējamās meža zemes platību, no tā atbilstoši pašvaldības lēmumam un saskaņā ar teritorijas plānošanas un zemes ierīcības noteikumiem, kā arī ievērojot zemesgabala konfigurāciju, tika atdalīta zemesgabala daļa ar meža zemi. Atdalīšanas rezultātā tika izveidots Zemesgabals Rīgas ielā 21A. Zemesgabals ir neapbūvēts; saskaņā ar Nekustamā īpašuma valsts kadastra informācijas sistēmas (turpmāk – NĪVKIS) datiem uz tā ir mežs 0,31 ha platībā.  Zemesgabals Vikingu ielā 3A, Jūrmalā (kadastra Nr.1300 004 0161, zemes vienības kadastra apzīmējums 1300 004 0149; turpmāk – Zemesgabals Vikingu ielā 3A), 0,3616 ha platībā 2017.gada 2.janvārī ierakstīts Jūrmalas pilsētas zemesgrāmatas nodalījumā Nr.100000563014 uz Latvijas valsts vārda Latvijas Zinātņu akadēmijas personā. Saskaņā ar Ministru kabineta 2007.gada 20.jūnija rīkojumu Nr.379 “Par valsts īpašuma objekta nodošanu privatizācijai (155.saraksts)” Latvijas Zinātņu akadēmija 2007.gada 25.jūlijā nodeva Possessor valdījumā privatizācijai nodoto valsts īpašuma objektu Vikingu ielā 3, Jūrmalā (kadastra Nr.1300 004 6508), kura sastāvā bija zemes vienība ar kadastra apzīmējumu 1300 004 6508, uz kuras bija mežs. Ņemot vērā, ka Meža likums neparedz iespēju privatizēt vienotu valsts nekustamo īpašumu – būves un zemi, uz kuras ir mežs, no privatizācijai nodotā valsts īpašuma objekta Vikingu ielā 3, Jūrmalā, tika atdalīta neprivatizējamā zemes vienības daļa ar meža zemi – Zemesgabals Vikingu ielā 3A. Zemesgabals Vikingu ielā 3A ir neapbūvēts; saskaņā ar NĪVKIS datiem uz tā ir mežs 0,2851 ha platībā.  Saskaņā ar likuma “Par zemes reformu Latvijas Republikas pilsētās” 28.panta ceturto daļu valsts īpašumu privatizāciju veicošā institūcija veic apbūvētas zemes privatizāciju pilsētās, ja uz tās atrodas valsts īpašuma objekti, kas nodoti privatizācijai vai privatizēti.  Ievērojot, ka Zemesgabals Rīgas ielā 21A un Zemesgabals Vikingu ielā 3A ir neapbūvēti (turpmāk zemesgabali kopā – Neapbūvētie zemesgabali), tie saskaņā ar Meža likuma 44.panta trešo daļu un likuma “Par zemes reformu Latvijas Republikas pilsētās” 28.panta ceturto daļu nav privatizējami.  Atbilstoši Ministru kabineta 2019.gada 26.novembra noteikumu Nr.557 “Noteikumi par valsts īpašumu privatizāciju veicošās institūcijas pārvaldes uzdevuma deleģēšanu” 2.punktam Possessor deleģēts valsts pārvaldes uzdevums – valsts vārdā organizēt un veikt valsts īpašumu privatizāciju veicošās institūcijas pienākumus.  Ņemot vērā, ka Neapbūvēto zemesgabalu turpmāka pārvaldīšana nav saistīta ar Possessor deleģēto valsts pārvaldes uzdevumu, nav tiesiska pamata tos paturēt Possessor valdījumā.  Ņemot vērā likuma “Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta ceturtajā daļā noteikto, Possessor 2019.gada 7.oktobra vēstulē Nr.1.17/7497 lūdza Zemkopības ministriju izvērtēt jautājumu par vairāku Possessor valdījumā esošu zemesgabalu, kuros ir meža zeme, tajā skaitā Neapbūvēto zemesgabalu, pārņemšanu Zemkopības ministrijas valdījumā un ierakstīšanu zemesgrāmatā uz Latvijas valsts vārda Zemkopības ministrijas personā.  Savā 2019.gada 17.decembra atbildes vēstulē Nr.3.4-11e/2678/2019 Zemkopības ministrija norādīja, ka Neapbūvēto zemesgabalu pārņemšana valsts meža īpašuma pārvaldīšanas un apsaimniekošanas funkciju nodrošināšanai ir nelietderīga un neefektīva gan no ilgtspējīgas meža apsaimniekošanas, gan no finanšu līdzekļu izlietošanas viedokļa.  Meža likuma 1.panta pirmās daļas 29.punkts nosaka, ka meža zeme ir zeme, uz kuras ir mežs, bet 3.1 panta 2.punkts nosaka, ka par mežu neuzskata atsevišķi no meža esošu platību, kas atbilst meža definīcijai Meža likuma izpratnē un ir mazāka par 0,5 hektāriem. Pēc NĪVKIS datiem uz Neapbūvētajiem zemesgabaliem reģistrēts mežs attiecīgi 0,31 ha un 0,2851 ha platībā, t.i., Neapbūvētie zemesgabali nesatur meža zemi Meža likuma izpratnē un tādēļ tiem nav tiešā veidā piemērojama likuma “Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta ceturtā daļa.  Saskaņā ar Ministru kabineta 2006.gada 9.maija rīkojumu Nr.319 “Par Valsts nekustamā īpašuma vienotas pārvaldīšanas un apsaimniekošanas koncepciju” atbalstītās Valsts nekustamā īpašuma vienotas pārvaldīšanas un apsaimniekošanas koncepcijas 8.1.apakšpunktu paredzēts, ka ministrijām un valsts institūcijām jārisina to valdījumā esošo nekustamo īpašumu struktūras optimizēšana, nododot Finanšu ministrijas valdījumā VAS “Valsts nekustamie īpašumi” pārvaldīšanā ar tiešo funkciju veikšanu nesaistītus un valsts īpašumā saglabājamus nekustamos īpašumus.  Likuma “Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta sestajā daļā noteikts, ka valstij piederošā vai piekrītošā zeme, kas nav minēta šajā pantā, zemesgrāmatā ierakstāma uz valsts vārda Finanšu ministrijas vai citas ministrijas personā, ja to noteicis Ministru kabinets. |
| 3. | Projekta izstrādē iesaistītās institūcijas | Ekonomikas ministrija un Possessor |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums neietekmē un nemaina sabiedrības mērķgrupu tiesības un pienākumus. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija un Possessor |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar Rīkojuma projekta izpildi nav plānots radīt jaunas valsts pārvaldes institūcijas vai likvidēt esošās valsts pārvaldes institūcijas, vai reorganizēt esošās valsts pārvaldes institūcijas.  Rīkojuma projekta izpilde neietekmēs iesaistīto institūciju pieejamos cilvēkresursus. |
| 3. | Cita informācija | Nav |

|  |  |
| --- | --- |
| **Iesniedzējs:**  **Ekonomikas ministrs**  **Vīza:**  **Valsts sekretārs** | **J.Vitenbergs**  **E.Valantis** |

Kivliņa 67021444  
Iveta.Kivliņa@possessor.gov.lv